Skatkisvonds by grenspos gemaakArgieffoto Meer as R2 miljoen se edelgesteentes en goud is by die Beitbrug-grenspos gevind toe ŉ vragmotor van die Demokratiese Republiek van die Kongo (DRK) Woensdag daar deur doeanebeamptes deursoek is. Luther Lebelo, woordvoerder van die Suid-Afrikaanse Inkomstediens, het Vrydag gesê ongeslypte diamante en goud is Woensdag in ŉ reisiger se bagasie gevind. “By nadere ondersoek het die beamptes ongewone voorwerpe opgemerk in sommige van die bokse wat vervoer is,” het Lebelo gesê. Lebelo het gesê verskeie soorte ongeslypte diamante is saam met die goud in ŉ verseëlde houer tussen die ware gevind. “Die beweerde edelgesteentes wat gevind is, is 63,54 g swart diamante, 67,58 g diamante, 173,10 g ongeslypte industriële diamante, 10,36 g duidelik ongeslypte diamante en 566,87 g industriële diamante. Die goud wat gevind is, weeg 143,35 g.” Hy het gesê die diamante het ŉ geskatte waarde van R2 263 501 en die goud sowat R17 497. Die stene en goud is aan die polisie oorhandig en die verdagtes in hegtenis geneem.